钦定古今图书集成/明伦汇编/氏族典/第211卷 > 《廖用贤尚友录》 > 毛泰
## 钦定古今图书集成/明伦汇编/氏族典/第211卷 > 《廖用贤尚友录》 > 毛泰

按《万姓统谱》：“泰字时亨，直隶人。生而颖异，九岁通经
史。稍长，魁梧明爽，言论谔谔。年十九领乡荐，登成化
己丑科进士。初任南京刑部主事，改北京户部员外
郎，尝分司居庸关。玉田奸民郭刚等诈投荒田三十
馀顷，供奉延福宫香火，奉命往勘，皆民产也。延福宫
乃太后所建，同事者惧欲有阿，坚执不从，据实以闻”，
抵罪。寻升知四川重庆府。到郡值大旱，竭力赈救，全
活者数十万人。旱后疫作，设医疗视，全活亦众。弘治
甲寅，贵州苗乱，巡抚者移督军，捷奏，有彩缎宝钞之
赐。改授镇远，蛮人悦服。逾年，致政归田。